Ministru kabineta noteikumi Nr.151 

Rīgā 2002.gada 9.aprīlī (prot. Nr.15 12.§)

Iepakojuma apsaimniekošanas padomes nolikums

Izdoti saskaņā ar Iepakojuma likuma 17.panta pirmo daļu

I. Vispārīgais jautājums

1. Iepakojuma apsaimniekošanas padome (turpmāk — padome) ir konsultatīva institūcija, kuras lēmumiem iepakojuma apsaimniekošanas jomā ir ieteikuma raksturs.

II. Padomes funkcijas un tiesības

2. Padomei ir šādas funkcijas: 

2.1. veicināt Iepakojuma likumā noteikto prasību izpildi, sniegt priekšlikumus Vides ministrijai par normatīvo aktu pilnveidošanu, kas saistīti ar iepakojuma apsaimniekošanu; 

2.2. (svītrots ar MK 31.07.2007. noteikumiem Nr.527); 

2.3. izvērtēt nodokļu maksātāju sagatavotās izlietotā iepakojuma un vienreiz lietojamo galda trauku un piederumu apsaimniekošanas sistēmas izveides un piemērošanas dokumentus un sniegt Vides ministrijai ieteikumus par dabas resursu nodokļa atbrīvojumu; 

2.4. izvērtēt depozīta sistēmas piemērošanas kritērijus un dokumentāciju atkārtoti lietojamam iepakojumam un sniegt ieteikumus par to Vides ministrijai; 

2.5. sadarboties ar iepakojuma apsaimniekošanas uzņēmumiem (uzņēmējsabiedrībām) un nevalstiskajām organizācijām, kas saistītas ar iepakojuma apsaimniekošanu.

(Grozīts ar MK 25.06.2003. noteikumiem Nr.344; MK 31.07.2007. noteikumiem Nr.527)

3. Padomei ir šādas tiesības: 

3.1. savu funkciju veikšanai pieprasīt un saņemt no valsts un pašvaldību institūcijām informāciju, kas saistīta ar iepakojuma apsaimniekošanu; 

3.2. pieprasīt un saņemt no nodokļu maksātājiem nepieciešamo papildu informāciju par izlietotā iepakojuma un vienreiz lietojamo galda trauku un piederumu apsaimniekošanas sistēmas izveidi un piemērošanu, lai sagatavotu ieteikumus par dabas resursu nodokļa atbrīvojumu piešķiršanu minētajiem nodokļu maksātājiem.

(Grozīts ar MK 31.07.2007. noteikumiem Nr.527)

III. Padomes sastāvs un darba kārtība

4. Padomes sastāvā tiek iekļauti divi Vides ministrijas pārstāvji un pa vienam pārstāvim no šādām valsts institūcijām un nevalstiskajām organizācijām: 

4.1. (svītrots ar MK 31.07.2007. noteikumiem Nr.527); 

4.2. Valsts ieņēmumu dienests; 

4.3. Ekonomikas ministrija; 

4.4. Latvijas vides aizsardzības fonda administrācija; 

4.5. Vides pārraudzības valsts birojs; 

4.6. (svītrots ar MK 25.06.2003. noteikumiem Nr.344); 

4.7. (svītrots ar MK 25.06.2003. noteikumiem Nr.344).

(Grozīts ar MK 25.06.2003. noteikumiem Nr.344; MK 31.07.2007. noteikumiem Nr.527)

5. Vides ministrs: 

5.1. pēc attiecīgo institūciju ieteikuma apstiprina padomes personālsastāvu; 

5.2. ieceļ padomes priekšsēdētāju un viņa vietnieku.

(Grozīts ar MK 25.06.2003. noteikumiem Nr.344)

6. Padomes priekšsēdētāja pienākumus viņa prombūtnes laikā pilda padomes priekšsēdētāja vietnieks.

7. Padomes priekšsēdētājs ne retāk kā reizi trijos mēnešos sasauc un vada padomes sēdes, nosaka sēžu darba kārtību un padomes darba plānu. Padomes sēdi var sasaukt, ja to ierosina padomes priekšsēdētājs, viņa vietnieks vai vismaz trešdaļa no padomes locekļiem.

7.1 Padomes sēdes darba kārtību un attiecīgos sēdes materiālus nosūta padomes locekļiem ne vēlāk kā septiņas darbdienas pirms padomes sēdes.

(MK 25.06.2003. noteikumu Nr.344 redakcijā)

8. Padomes priekšsēdētājs bez īpaša pilnvarojuma pārstāv padomi.

(MK 25.06.2003. noteikumu Nr.344 redakcijā)

9. Padomes darbu materiāltehniski nodrošina Vides ministrija tai piešķirto valsts budžeta līdzekļu ietvaros.

(Grozīts ar MK 25.06.2003. noteikumiem Nr.344)

IV. Padomes lēmumi

10. Padome ir lemttiesīga, ja tās sēdē piedalās vairāk nekā puse no padomes locekļiem.

11. Padome lēmumus pieņem ar klātesošo padomes locekļu vienkāršu balsu vairākumu. Ja balsu skaits sadalās vienādi, izšķirošā ir padomes priekšsēdētāja vai sēdes vadītāja balss.

12. Padomes sēdes protokolē. Padomes sēdes protokolā ieraksta darba kārtības jautājumus, sēdes dalībniekus un personas, kas izteikušās par attiecīgo jautājumu, kā arī izteiktos viedokļus un pieņemtos lēmumus.

(MK 25.06.2003. noteikumu Nr.344 redakcijā)

12.1 Protokolu paraksta padomes priekšsēdētājs un padomes locekļi, kuri ir piedalījušies sēdē. Ja padomes locekļi, kuri piedalījās sēdē, nepiekrīt pieņemtajiem lēmumiem, viņiem ir tiesības četru darbdienu laikā rakstiski iesniegt savus iebildumus. Iebildumus pievieno protokolam. Padomes sēdes protokola kopiju septiņu darbdienu laikā pēc padomes sēdes nosūta visiem padomes locekļiem.

(MK 25.06.2003. noteikumu Nr.344 redakcijā)

V. Noslēguma jautājumi

13. Atzīt par spēku zaudējušiem Ministru kabineta 2000.gada 31.oktobra noteikumus Nr.378 "Iepakojuma apsaimniekošanas padomes nolikums" (Latvijas Vēstnesis, 2000, 391./393.nr.).

14. Noteikumi stājas spēkā ar 2002.gada 1.jūliju.

15. Noteikumu 2.4.apakšpunkts stājas spēkā ar 2003.gada 1.janvāri.

Ministru prezidents A.Bērziņš 

Vides aizsardzības un reģionālās attīstības ministrs V.Makarovs

